Anne Valentina Berthelsen (SF), 2025-05-27:
Jeg tror ikke, jeg kender et eneste menneske, der ikke mener, at det, der foregår i Gaza, er helt og aldeles umenneskeligt.
Den israelske regering har med planerne om helt eller delvis at fjerne den palæstinensiske civilbefolkning i Gaza og efter måneders udsultning af dem stillet ikke bare palæstinenserne et forfærdeligt sted, men reelt også Israel selv.
SF bakker op om, at EU nu undersøger muligheden for brud på artikel 2 i associeringsaftalen mellem EU og Israel, og jeg forventer, at det i sidste ende vil betyde alvorlige sanktioner mod Israel.
Det støtter vi, for vi ønsker, at EU forsøger at presse den israelske regering til en anden kurs, både i Gaza, på Vestbredden og over for den utrolig sårbare palæstinensiske civilbefolkning.
Det er også vigtigt at bemærke, at tusindvis af borgere fra Gaza i de her uger demonstrerer imod terrororganisationen Hamas, i protest mod den forbandelse, som de længe har udgjort for civilbefolkningen i Gaza, og ikke mindst den syndflod af elendighed, som Hamas jo med terrorangrebet på Israel den 7. oktober 2023 har været udslagsgivende for at nedkalde over befolkningen.
Den smule nødhjælp, som finder ind i Gaza, stjæles, og de modige palæstinensere, der gør oprør midt i al elendigheden, forfølges.
Nogle skydes på åben gade, sådan som Hamas har behandlet al opposition, siden de overtog magten i Gaza.
Hamas kunne for længst have nedlagt våbnene og overgivet sig, og megen lidelse og mange liv kunne dermed have været sparet.
Det her borgerforslag stiller sig i forlængelse af en række krav om, at Danmark skal indstille alle former for eksport, herunder delkomponenter produceret til F-35-programmet med vores egne kampfly, for ikke at risikere at bidrage til Israels krigsmaskine.
SF har i forhandlingerne i forsvarsforliget længe før den seneste tids eskalering i Gaza kæmpet for, at der ikke skal indkøbes israelske våben og materiel til det danske forsvar.
Det kæmper vi fortsat for, og i al beskedenhed er det med nogen grad af succes, især hvad angår det forestående indkøb af permanent jordbaseret luftforsvar, som det nu endegyldigt er slået fast ikke kommer til at blive israelsk.
Vi er således på linje med borgerforslaget, hvad det angår.
Men når det kommer til kravet om, Danmarks salg af delkomponenter til F-35-programmet og dermed til understøttelse af produktionen af vores egne kampfly indstilles, er situationen en anden.
Aftalen med den danske regering, som skiftende udenrigsministre har underskrevet i forskellige versioner, giver alle rettigheder til USA, og at USA sælger kampfly fra F-35-programmet til Israel, er ikke noget, som Danmark kan hæfte for eller blande sig i.
Fra starten har det været en kendt betingelse, at Israel indgik som part i F-35-programmet, da alene USA afgør, hvem der er med, eksempelvis som da de besluttede at annullere Tyrkiets deltagelse som følge af russiske våbenindkøb.
Derfor er bekymringen for SF den, at Danmark i bedste fald risikerer at skade produktionen og leveringen af vores egne kampfly, og samtidig risikerer vi at blive smidt ud af F-35-programmet, skulle vi vælge at kompromittere de kontraktvilkår.
Såfremt man overhovedet kan forestille sig en situation, hvor USA's utilregnelige præsident, Donald Trump, ville imødekomme en genforhandling af de danske kontraktvilkår og fjerne kravet om accept af Israel som slutbruger af danske delkomponenter, ville det i bedste fald kun betyde en lille forsinkelse af produktionen til Israel, imens USA fandt andre leverandører.
Men med den nuværende amerikanske linje over for Israel er det utænkeligt, at det ville få reel betydning for forsyningen at det israelske militær og dermed for den tragiske situation i Gaza og for den palæstinensiske civilbefolkning.
Desværre tror jeg snarere, at den amerikanske præsidents utilregnelige natur og aggressive position over for selv nære allierede som Danmark, herunder i spørgsmålet om Grønland, med langt større sandsynlighed vil bevirke, at det kan få alvorlige konsekvenser for os at stille spørgsmål ved kontrakten og de aftalte vilkår i F-35-programmet.
Mange henviser til, at eksempelvis Storbritannien og Holland skulle have lavet lignende tiltag uden at blive smidt ud af F-35-programmet, men mig bekendt er sagen noget mere mudret.
Danmarks aftale med USA er bilateral.
Vores aftale er en anden aftale end den, de andre lande har, og de konsekvenser, der måtte være, er vores egne.
Den alvorlige sikkerhedspolitiske situation tilsiger, at vi har et ansvar, og skulle vi pludselig stå uden vores bestilte kampfly, vil det have store konsekvenser for vores luftforsvar og vores forsvarsevne.
Jeg vil derfor stærkt advare imod det, for Danmark risikerer at afskære sig selv fra vores kampfly.
Presset på Israels regering skal findes ad en anden vej, en mere holdbar vej, herunder i EU-sporet, som allerede er berørt i den her debat.
Og så er der jo anlagt to retssager anket til Højesteret, som vi følger udviklingen i meget nøje.
Tak for ordet.